
Ad utrumque paratus – forberedt på begge deler

Lunds universitets motto


Prolog

Hun så seg omtåket rundt. Tankene føltes uklare. Hun visste ikke hvor hun var, og når hun forsøkte å få grep om minnene, gled de unna.

Mørket rundt henne var kompakt, men hun syntes hun kunne skimte konturene av møbler. Et klesskap i hjørnet og et nattbord like ved. Dessuten var underlaget mykt, og hun innså at hun lå på en seng.

Hun svelget forlegent. Anstrengte seg for å huske, men det eneste som kom til henne, var eksamenssalen: Blyanter som skrapte mot papir, den innestengte lukten av hundrevis av svette studenter og lyden av ventilasjonsanlegget som av og til slo seg på med et stønn. Og så følelsen etterpå, lettelsen da det hele var over. Smilet hans da han sto og ventet på henne og fortalte henne om festen, tydelig glad.

Det måtte vel ha vært tidligere på dagen?

En plutselig smerte fikk det til å dunke i hodet, og hun kjente kvalmen trykke i halsen. Hun minnet seg selv på å ligge stille, og innså at hun måtte ha drukket for mye. Det siste hun ville var å kaste opp på seg selv eller på sengetøyet til en fremmed. Samtidig var det merkelig at hun ikke husket mer. Hun pleide aldri å bli så full.

Noe rørte på seg i magen, et brennende oppstøt som skjøt gjennom brystet og landet i munnen. Instinktivt vred hun seg til siden, men hun ble stoppet på halvveien. Noe klemte om håndleddene hennes.

Hun spyttet og harket, og gallen rant nedover kinnet mens hun prøvde igjen. Hun rykket og dro, men armene var låst fast, og nå gikk det opp for henne at føttene også var lenket fast.

Var det noen i klassen som drev gjøn med henne? I så fall var det ikke morsomt.

«Hallo?» sa hun med panikk i stemmen. «Vær så snill, hjelp meg! Jeg sitter fast.»

Men ingen svarte.

Flere bilder dukket opp fra tåken. Hun så festlokalet og klynger av mennesker som lo, kjente musikken vibrere og drinken hun hadde fått i hånden. Men uansett hvor hardt hun prøvde, kunne hun ikke huske at hun hadde forlatt festen.

Hjertet slo dobbelt.

Hun måtte fortsatt være i bygningen.

Igjen prøvde hun å vri seg løs og kjente med fingrene på stoffet som var bundet rundt håndleddene hennes. Venstre hånd satt løsere enn den høyre, og hun vred og vendte på kroppen for å få stoffet til å gi etter. Tok i av alle krefter, men det hjalp ikke.

Så hørte hun noe. Det knirket fra døren som ble åpnet. Det kom ikke noe lys, men hun fornemmet et nærvær.

«Vær så snill», tryglet hun. «Slipp meg løs. Jeg vil bare hjem.»

Det ble stille. Alt hun kunne høre, var sin egen pust, og et øyeblikk lurte hun på om hun innbilte seg ting. Kanskje hun fortsatt var alene. Men så hørtes en harking.

«Det går bra», hvisket en mannsstemme. «Bare ligg stille, så skal du snart få gå.»

Til tross for situasjonen hørtes stemmen kald og fattet ut. Dette var ikke en feil, ikke en spøk som hadde gått for langt.

En bølge av dødsangst feide gjennom henne og fikk skuldrene til å skjelve. Hun begynte å skrike, ropte av full hals. Hvis hun fortsatt var på festen, måtte det være noen som kunne høre henne.

Hun ropte og sparket med føttene, men ingenting skjedde.

Hvorfor var det ingen som kom?

Til slutt orket hun ikke mer og endret taktikk. Lå urørlig og forsøkte å skimte omrisset av mannen. Hvis hun fikk kontakt, kunne hun kanskje overtale ham til å slippe henne fri. Men hun kunne fortsatt ikke se noe, hun visste ikke engang hvilken side av sengen han befant seg på.

«Slipp meg løs så skal jeg ikke anmelde deg til politiet», sa hun med fast stemme selv om hjertet banket, mens hun lirket med den venstre hånden.

Da han ikke svarte, ble hun om mulig enda mer anspent. Hun ble oppmerksom på en bevegelse i øyekroken, og plutselig var han helt nær henne. Hun kjente pusten hans på huden og ante en søt, ubehagelig lukt.

Kroppen hennes skalv, og hun rykket til da hånden hans berørte låret hennes.

Hutrende knep hun igjen øynene.

Klynket.

«Vær så snill», tryglet hun. «Jeg gjør hva som helst, bare du lar meg gå.»

Men hun fikk ikke noe svar.

Selv om klokken ikke var mer enn ti, sto solen allerede høyt. Den skinte ubarmhjertig inn gjennom vinduene og forvandlet møterommet til en badstue.

Fredrika Storm trakk i skjorten så den ikke skulle klistre seg til kroppen, og kikket på Kent Holmström, som febrilsk prøvde å få de åpne aluminiumslamellene til å lukke seg i samme retning. Men flere av dem var bøyd, og uansett hvor hardt sjefen hennes prøvde, fikk han ikke solskjermingen til å fungere. Til slutt ga han opp og sank ned ved bordenden.

«Skal jeg høre om de kan bytte ut persiennene?» spurte Helmi Mäkinen mens hun kjølte seg ned ved å vifte med et papirark foran ansiktet.

«Jeg har bedt om nye i årevis», pustet Kent. «Det kommer aldri til å skje. Men de burde klare å skaffe en jævla vifte, hvis det skal fortsette å være ørkenvarme», mumlet han og flyttet stolen slik at han satt i skyggen. «Ok, la oss ta en rask briefing så vi kan komme oss ut herfra. Dragan», sa han oppfordrende.

Dragan Popovic, som så ut til å være den eneste i gruppen uberørt av hetebølgen som hadde lagt seg over byen de siste dagene, strakte seg i stolen.

«Kent har bedt meg bidra i planleggingen av sikkerheten når det kommer en delegasjon fra Kina hit om drøyt to uker, og avhengig av opplegget kunne jeg trenge litt hjelp fra dere.»

«Hvem er det som kommer?» spurte Fredrika.

«Det er et selskap som vil kjøpe BubbleBuy.»

«BubbleBuy?» sa Bengt Blixten Runge, og Fredrika så Henry Calment lyse opp siden han nå fikk en mulighet til å forklare.

«BubbleBuy er en app som Martin Zenberg og Richard Paulsson utviklet da de fortsatt var studenter ved Lunds universitet. Den er basert på et program som hjelper folk med å planlegge innkjøpene sine, og etter det jeg har forstått, er den utrolig populær.»

Dragan nikket.

«Appen har over tjue millioner brukere i Europa, og nå er det et kinesisk selskap som vil kjøpe den.»

«Ok», sa Fredrika avventende. «Hvorfor trenger dere ekstra sikkerhet?»

«Brukerne registrerer mye personlig informasjon i appen, og noen mener at det er en dårlig idé å gi den til Kina», sa Dragan. «Så stemningen har tydeligvis vært opphetet til tider, og BubbleBuy har fått en del kritikk. Det har også kommet noen trusler.»

Kent kremtet.

«Dragan, du tar kontakt med patruljetjenesten og finner ut hva de trenger fra oss.»

Dragan nikket, og Kent åpnet en mappe som lå foran ham på bordet.

«Så er det en annen sak vi har fått tildelt. En student som ble meldt savnet i helgen», sa han og dro frem et bilde av en ung kvinne. «Isabelle Karlsson, 25 år gammel. Hun bor på Delphi og studerer ved Institutt for sosiologi. På lørdag skulle Isabelle besøke moren Karna, men hun dukket aldri opp. Da Isabelle ikke svarte på telefonen, dro Karna til studentleiligheten hennes, men den var tom.»

Fredrika trakk til seg bildet og gransket den unge kvinnen som satt på en benk i parken. Det mørke håret rammet inn et søtt ansikt, og hun smilte hemmelighetsfullt til kameraet.

Forsvinninger gjorde alltid Fredrika ille til mote. Særlig når det gjaldt unge kvinner. Selv om de aller fleste ble funnet i god behold, hadde hun dessverre også opplevd det motsatte.

«Når hørte moren fra henne sist?»

«Fredag ettermiddag.»

Kent ble avbrutt av en kraftig buldring fra gaten. Det var sannsynligvis en tung lastebil som passerte, men ingen gadd å åpne persiennene for å se, i stedet ventet de til lyden avtok.

«Har hun noen historie med misbruk eller psykisk sykdom?» fortsatte Fredrika.

«Ikke så vidt vi vet», sa Kent. «Men den første rapporten er sparsomt utfylt, og vi trenger mer informasjon.»

«Hun er sikkert hos en eller annen venn», skjøt Henry inn.

«Jo», nikket Kent. «I de fleste tilfeller er det en misforståelse eller noen som bare vil være i fred. Men jeg vil likevel at du og Fredrika drar og snakker med moren så vi kan få litt mer kjøtt på beina og gjøre en skikkelig risikovurdering.»

Varmen slo mot Fredrika da hun åpnet bildøren foran huset i Nilstorp. Hun så ned på jeansen sin og angret på at hun hadde tatt den på, men visste at det ikke fantes særlig mange alternativer. Som etterforsker slapp hun å gå i uniform, men hun kunne ikke møte opp på stasjonen i skjørt eller blomstrete kjole, og tynne linbukser eller shorts var heller ikke særlig tillitvekkende. Så det ble jeans eller dressbukse, og hva som var verst i varmen, hadde hun ennå ikke landet på.

Hun kikket opp mot huset. Det var tydelig at vedlikeholdet var noe forsømt. Taksteinene var flekkete av lav og mose, den lille garasjen så ut til å trenge en ny runde maling, og her og der hadde murpussen på husveggene løsnet.

Fredrika og Henry gikk inn i den frodige hagen som var mer eller mindre overgrodd, selv om det bare var mai. Tomten var full av ting: sekker med pottejord, en rusten håndgressklipper, tilfeldig utplasserte pallekarmer, to små skur og espalierer langs veggene der det klatret grønne planter. Leker og hageredskaper lå spredt utover plenen, og fem brunspraglete høns gikk og hakket langs et vaklevorent stakittgjerde.

En kvinne med sjal rundt det lyse håret kom ut av en terrassedør med en lyshåret gutt på hoften. Han så for stor ut til å bli båret, sikkert fire–fem år gammel. Likevel beveget hun seg uanstrengt.

Fredrika forsøkte å anslå alderen hennes. Kvinnen var kledd i korte, lappete denimshorts og en T-skjorte som avslørte muskuløse armer. Ansiktet var pent, og hun hadde den samme brede munnen som Isabelle, men det var også noe herdet over henne. Ringene under øynene gikk ned til kinnbeina og skapte et trøtt uttrykk som sto i kontrast til de dukkeaktige trekkene hennes. Hvis dette var Isabelles mor, måtte hun ha fått datteren i relativt ung alder.

«Karna?» spurte Fredrika og ventet på at kvinnen skulle nikke før hun presenterte Henry og seg selv.

Kvinnen trakk barnet opp mot midjen.

«Har dere funnet henne?» sa hun i ett åndedrag.

Henry gestikulerte mot noen loslitte utemøbler i skyggen av et tre. «Skal vi sette oss ned?»

Karnas ansikt fikk plutselig skarpere konturer.

«Bare fortell meg hva dere vet. Har dere funnet datteren min?»

Henry åpnet munnen for å svare, men Fredrika kom ham i forkjøpet.

«Nei, ikke ennå. Vi er her for å stille deg flere spørsmål.»

«Slik at dere kan vurdere om det er verdt å lete etter henne», fnøs hun. «Isabelle har vært borte siden fredag, og dere har ikke engang begynt ennå.»

«Det er åpnet sak», sa Fredrika, selv om hun visste at Karna hadde rett. Antallet savnede hvert år var altfor høyt til at politiet kunne lete aktivt etter alle, så det ble alltid gjort en vurdering av hvor stor fare den savnede ble antatt å være i. Hvis personen var alvorlig syk, eldre eller mindreårig, ble saken prioritert.

At en stødig 25-åring som verken led av psykisk sykdom eller var sårbar på andre måter, ikke tok kontakt med familien sin på et par dager, var derimot ikke uvanlig eller noe som ble regnet som en høyrisikoforsvinning.

Karna stirret på dem.

«Det spiller egentlig ingen rolle», sa hun med barsk stemme. «Jeg og naboene har vært ute hele natten. Vi har kjørt rundt til alle stedene der Isabelle pleier å være, men hun er ikke å finne noe sted.»

«Når hørte du sist fra datteren din?» spurte Henry. Opplysningene sto allerede i politirapporten, men de visste av erfaring at det alltid lønte seg å sjekke slike ting. Det var ikke uvanlig at den opprinnelige forklaringen endret seg etter at de pårørende hadde fått mer tid til å tenke seg om. Noen ganger dukket det til og med opp detaljer som gjorde letingen enklere.

Karna kikket på gutten.

«Jeg skal bare ta ham med inn til storesøsteren sin.»

Hun forsvant, men var snart tilbake. I hånden holdt hun et innrammet fotografi som hun rakte til Fredrika. Bildet viste Isabelle Karlsson i mer avslappede omgivelser enn på det tidligere bildet. Hun satt i en sofa i T-skjorte og shorts, men hadde det samme intense blikket. På fanget hennes satt gutten de nettopp hadde møtt, og en jente som Fredrika gjettet var søsteren deres.

«Jeg vil at dere skal ta dette», sa hun, «så dere ikke glemmer at den dere leter etter, er et virkelig menneske som har mange som elsker og savner henne.»

Fredrika tok imot fotografiet. Hun forstod Karna. Det var vanlig at pårørende opplevde kontakten med politiet som rigid og byråkratisk.

«Når hadde dere kontakt sist?»

«Fredag ettermiddag», svarte Karna. «Jeg skrev en WhatsApp-melding og spurte hvordan eksamen hadde gått, og hun svarte at det hadde gått bra. Men det har jeg allerede sagt til politimannen jeg snakket med på lørdag.»

«Og så avtalte dere at hun skulle komme hjem til deg og spise lunsj?»

Karna strøk hendene over de nakne armene sine.

«Ja. Hun kommer hit noen ganger i helgene for å treffe søsknene sine og hjelpe meg.» Hun løftet haken og festet blikket på Fredrika. «Det er ikke likt henne å ikke ta kontakt. Det har alltid vært ryddig med Isabelle. Hvis hun sier at hun kommer, så kommer hun. Da hun ikke dukket opp til lunsj, ringte jeg henne, men jeg kom ikke gjennom. Så jeg kjørte hjem til henne. Jeg tenkte at hun kanskje var syk og hvilte seg, og hadde oversett at mobilen var død. Men leiligheten var tom.»

«Ok», nikket Fredrika. «Så du gjennomsøkte studentboligen hennes?»

«Jeg sa jo nettopp det.»

«Var det noe i leiligheten som du reagerte på? Noe som virket uvanlig eller skilte seg ut?»

Karna stakk hånden ned i shortslommen og tok frem et sett med nøkler. «Nei. Dere kan se etter selv hvis dere vil», sa hun og trakk frem et nøkkelknippe som hun ga til Fredrika.

«Har hun aldri gjort dette før? Dratt et sted og glemt å si fra, eller mistet mobilen?» sa Henry.

«Aldri.»

«Vet du om hun gjorde noe spesielt fredag kveld?»

Karna ristet på hodet og så ned i bakken.

«Har hun en partner?» spurte Fredrika.

«En kjæreste? Nei», sa Karna.

«Det står i rapporten at hun studerer på universitetet. Sosialantropologi», leste Fredrika opp fra notatene sine.

«Hun går andre semester på bachelorprogrammet.»

«Omgås hun noen i klassen, eller har hun andre venner hun pleier å treffe eller betro seg til?»

Karna så tankefull ut.

«Så vidt jeg vet, har ikke Isabelle kontakt med barndomsvennene sine, men hun pleier å lese sammen med en medstudent. Dessverre er jeg håpløs på navn», sa hun og trykket to fingre mot pannen som om det skulle hjelpe henne å huske. «Noe på D, kanskje?» Hun skar en grimase og sukket. «Isabelle er uansett ganske innadvendt. Hun holder seg for det meste for seg selv, liker å sitte hjemme og tegne og høre på musikk og sånt.»

«Og hun har ingen interesser som kan forklare hvorfor du ikke får kontakt med henne?»

«Som hva da?»

«Som å gå turer i skogen eller fiske?»

Karna pustet teatralsk luften ut av lungene.

«Jeg har allerede svart på dette. Nei, hun camper ikke, og hun har ingen venner eller slektninger i utlandet eller i andre deler av Sverige som hun kan ha reist til.»

Henry kikket forlegent mot solen.

«Har Isabelle noen gang hatt økonomiske problemer?»

«Ikke så vidt jeg vet. Hun tar opp studielån.»

«Jobber hun noe ekstra?»

Karna ristet på hodet.

«Isabelle er vant til å klare seg på nesten ingenting. De siste årene har hun reist mye, særlig i Asia, og livnært seg på alt mulig», sa hun og ble helt blank i øynene. «Jeg trodde aldri at hun skulle komme hjem igjen, og jeg ble så glad da hun bestemte seg for å begynne å studere. Isabelle har alltid vært rastløs, men hun har et godt hjerte og bryr seg virkelig om andre mennesker. Hun ble i Jakarta i et helt år fordi hun syntes det var vanskelig å forlate barna på barnehjemmet der hun jobbet frivillig, og hun lærte seg både indonesisk og mandarin for å forstå dem bedre. Når hun er ferdig med utdannelsen, planlegger hun å jobbe med bistand.»

Karna ble stille og vaklet, som om bare tanken på Isabelles fremtid brakte henne ut av balanse.

Fredrika vekslet et blikk med Henry. Det hun var i ferd med å spørre om, var følsomt, men hun hadde ikke noe valg.

«Hvordan har Isabelle hatt det i det siste?»

Karna så vantro på henne.

«Hvordan da?»

«Har hun vært deprimert eller hatt et rusproblem eller noe annet vanskelig?» sa Fredrika forsiktig.

«Da ville jeg ha fortalt deg det», fnøs Karna og la armene i kors over brystet. «Det finnes ingen rimelig forklaring på Isabelles forsvinning. Hun ville aldri gjøre noe for å såre meg eller søsknene sine.»

«Hun har ikke virket trist eller sagt at hun følte seg redd eller utsatt på noen måte?» la Henry til.

En av hønene kaklet skarpt, noe som fikk resten av flokken til å flakse over plenen.

Karna så ut til å samle seg før hun snudde seg mot Henry. Øynene lyste av fortvilelse.

«Nei, det er jo det jeg sier. Det er derfor jeg er så bekymret. Noe må ha skjedd med datteren min.»

Fredrika så seg forundret rundt på det gamle sykehusområdet, som nå var en del av universitetet. Det var en spesiell atmosfære her, nesten som å være i en fremmed verden.

De gikk i retning av Sosiologisk institutt, en tidligere lungeklinikk. Den staselige bygningen nord for Paradisvägen besto av to sammenbygde deler, en eldre i gulgrå murstein og en nyere i rød. Fasaden var delvis kledd i rådhusvillvin. For øyeblikket var villvinen knallgrønn, men om høsten skiftet den til oransjerød, og hele området minnet om gamle engelske universiteter som Oxford og Cambridge.

Som forventet var bygningen fylt med studenter. De fleste av dem så ut til å være i tjueårene, og mange bar fortsatt preg av ungdomstiden med røde roser i kinnene, ukjemmet hår og bevisst slurvete klær. Andre anstrengte seg for å se voksne ut. De gikk med favnen full av bøker og alvorlige blikk.

En gutt med skjorten kneppet helt opp og umoderne briller sto ved en vinduskarm og noterte ivrig, mens en annen leste høyt for ham fra en bok med grønt omslag.

Fredrika syntes de alle så travle ut. Oppslukt i viktige samtaler, eller på vei i retning av noe, et bibliotek eller en kollokviegruppe i et fjernt grupperom. På vei mot livet som ventet utenfor universitetets tykke murer.

«Jeg liker dette stedet», sa Henry.

«Hva er det du liker?» spurte Fredrika og så på en søppelbøtte fylt med tomme energidrikkbokser og bananskall. En flokk jenter med tunge ryggsekker trengte seg forbi dem. «Lukten av svette og snus, eller den høye lyden?»

«Energien», smilte Henry. «Og følelsen av forventning. Jeg har selv gått noen kurs her, og jeg elsket det.»

«Elsket det? På ordentlig?»

«Det er en fantastisk følelse å ha fremtiden foran seg. Å være så ung at det du hører på forelesningene, faktisk utvider verdensbildet ditt. Å kunne fordype seg i det man er mest interessert i, og selv forme nye tanker. Følte du det ikke sånn da du studerte?»

Fredrika ristet på hodet. Hun kunne ikke huske at hun noen gang hadde følt seg begeistret over å lære nye ting. I hvert fall ikke på den måten Henry beskrev. For henne hadde Politihøgskolen vært et middel til å nå et mål, og hun hadde ikke likt å sitte på forelesninger eller lese pensumlitteratur og ha eksamener.

«Hvor skal vi?» spurte hun.

Henry så ned på mobilen, der hadde han Isabelle Karlssons timeplan, og nikket mot en dør som sto på gløtt.

Da Fredrika kikket inn gjennom åpningen, ble hun overrasket. Av en eller annen grunn hadde hun trodd at klasserommene på et tradisjonsrikt universitet ville se annerledes ut enn på alle andre skoler hun hadde besøkt, men det gjorde de ikke. Rommet besto av fem rader med pulter i lyst trelaminat, et kateterlignende bord og en whiteboard. Foran i rommet sto en mann i sekstiårene, iført en fargerik strikkevest, med grått, bølgende hår og lesebriller i den høye pannen. Han var i gang med noe, men stoppet opp da han fikk øye på dem.

«Kan jeg hjelpe dere?»

Med lav stemme presenterte Henry saken deres, mens Fredrika ble møtt av et trettitalls nysgjerrige blikk fra studentene som alle satt tause og ventet.

Mannen rakte ut hånden og hilste på dem.

«Peder Sturfeldt. Jeg er forsker ved instituttet og kursansvarlig for denne klassen.»

«Har Isabelle Karlsson vært her i dag?» spurte Henry.

«Ikke på forelesningene mine.»

«Når så du henne sist?»

Han trakk en liten kalender opp av vestelommen, skjøv brillene ned på nesetippen og bladde intenst i den.

«Hun var her torsdag ettermiddag. Og hun hadde eksamen på fredag mellom klokken tolv og fire i matteannekset i Sölvegatan. Jeg var ikke der selv», la han til. «Men hun er registrert som til stede.»

«Er det greit at vi stiller klassen noen spørsmål?» lurte Fredrika.

Han nikket, og hun vendte seg mot de oppmerksomme ansiktene.

«Vi er fra politiet, og vi prøver å komme i kontakt med en av studiekameratene deres, Isabelle Karlsson. Er det noen som har sett eller snakket med henne de siste dagene?»

Ingen svarte, men flere ristet på hodet.

«Ingen har hørt fra henne i løpet av helgen?» forsøkte Henry.

Igjen ble de møtt med stillhet, helt til en ung kvinne med hestehale og pen kofte rakte opp hånden.

«Jeg så henne da vi hadde eksamen.»

Det ble en svak mumling, og Fredrika la merke til hvordan flere av de andre hvisket seg imellom.

«Ja, siste gang var på fredag», la en fyr med skjev nese til.

«Ja, ja. Er det noen her som pleier å være sammen med henne utenfor klasserommet?»

Ansiktene deres vendte bakover mot en jente som satt i hjørnet lengst fra dem. Hun hadde lysebrunt hår klippet i en lite flatterende frisyre og så ubekvem ut. Blikket hennes flakket, og halsen hennes ble rødflekket av stress.

«Denise», var det noen som sa. «Du pleier å være sammen med Isabelle, ikke sant?»

Det tok noen sekunder, så fikk jenta frem et tynt «ja».

«Da vil vi gjerne snakke med deg», sa Fredrika så lavt hun kunne, og fulgte Denise med blikket mens hun forlegent rasket sammen tingene sine og skyndte seg ut av klasserommet.

De ble stående lenger nede i korridoren, utenfor hørevidde fra klasserommet, og Henry presenterte dem igjen.

«Så du er venninne med Isabelle?» sa han.

«Ja», svarte hun sjenert.

«Hvor lenge har dere kjent hverandre?»

«Vi møttes den første uken. I august», utdypet Denise.

«Er dere mye sammen?»

«Litt. Vi pleier å lese sammen og sånt», sa hun, og rødmen fortsatte å stige i kinnene hennes.

«Og når hadde du sist kontakt med Isabelle?» lurte Fredrika.

«Sist fredag. Tror dere det har skjedd noe med henne?»

Noen gutter kom gående mot dem, og Fredrika ventet til de hadde passert før hun fortsatte.

«Isabelles mor meldte henne savnet i helgen. Hun skulle hjem til lunsj på lørdag, men hun dukket aldri opp. Du har ikke hatt kontakt med henne siden eksamen?»

Denise ristet på hodet, og øynene hennes ble store.

«Jeg sendte henne en melding i går, men fikk ikke noe svar. Jeg antok at hun bare var trøtt», sa hun med et snev av panikk i stemmen. «Har dere vært hjemme hos henne?»

«Moren hennes var der», sa Fredrika. «Og vi skal dit nå. Vet du om Isabelle hadde noen planer i helgen?»

Mobilen til Denise vibrerte i lommen, og hun la instinktivt hånden over den.

«Nei. Jeg spurte om hun ville bli med meg ut på fredag, men hun sa at hun ikke kunne.»

«Hvor da?»

«Til Blekingska Nationen. De har en klubb der.»

Henry kremtet.

«Har dette skjedd før? At Isabelle har forsvunnet, altså.»

«Ikke så vidt jeg vet.»

«Og du har ikke lagt merke til at hun har oppført seg annerledes i det siste?» fortsatte Fredrika.

«Hvordan annerledes?»

«At hun har vært nedstemt eller engstelig for noe?»

Denise la hånden over mobilen igjen da den vibrerte for andre gang.

«Vi var begge to ganske stresset på grunn av eksamen, men ellers var Isabelle seg selv», sa hun. «Nå blir jeg bekymret. Hva tror dere kan ha skjedd?»

«Forhåpentligvis finnes det en naturlig forklaring», sa Fredrika.

Forelesningen var over, og Denises lærer var på vei ut i korridoren. En høy fyr med myke krøller som falt ned i pannen, kikket mot dem, og Fredrika la merke til at Denise søkte blikket hans.

«Vet du om det er noen andre hun henger med? Eller noen hun er sammen med?»

«En fyr?» spurte Denise fraværende og så bort på klassen sin, som var i ferd med å løse seg opp og sive ut av den grønne tredøren. «Nei, jeg tror ikke det.» Hun ble stille og så tilbake på Fredrika. «Jo, hun gikk ut med en fyr i begynnelsen av høstsemesteret, men så slo de opp.»

«Hvem avsluttet forholdet?»

«Det var Isabelle som dumpet ham. Jeg oppmuntret henne til det», la hun til. «Hun fortjener noen som er mye bedre.»

«Hva heter han?» spurte Henry.

«Niclas. Göransson, tror jeg. Han jobber som barista på Espresso House på Stortorget. Det er derfor vi ikke kan gå dit lenger.»

Henry noterte i den lille notatboken sin.

«Har de blitt uvenner?»

Hun trakk på skuldrene.

«Han var et rasshøl.»

Fredrika svelget. Når kvinner forsvant eller på andre måter havnet i trøbbel, var det første man gjorde å undersøke mennene rundt dem. Særlig dem de hadde hatt et kjærlighetsforhold til.

«Gjorde han henne noe?»

«Vel, han hadde vanskelig for å akseptere at hun hadde slått opp med ham. Han dukket opp etter timene våre og ville snakke med henne. Selv om hun ba ham om å gå, fulgte han etter henne. Og han sendte henne ubehagelige meldinger», mumlet hun, før øynene hennes igjen forsvant. «Jeg er lei for det, men jeg må gå nå. Jeg må snakke med Peder før neste forelesning begynner.»

Henry skrev ned Denises kontaktopplysninger, og Fredrika ga henne et av visittkortene sine.

«Hvis du hører fra Isabelle eller kommer på noe som kan være viktig, må du kontakte oss», sa hun med så mye autoritet hun klarte. Men alt Fredrika fikk til svar, var et halvhjertet nikk før Denise gikk tilbake til klasserommet.

Henry så opp mot den lille fliken av himmel som var synlig mellom de tettbygde husene. Isabelle Karlssons leilighet lå i en anonym mursteinsbygning på Delphi i det nordlige Lund.

Studentstrøket, bygget på slutten av 1960-tallet, var kjent for sine mange tradisjoner, som for eksempel ellevebrølet, som gikk ut på at studentene ropte ut sin angst for store eksamener klokken elleve på kvelden. Tidligere hadde også de karakteristiske firkløverhusene stått her, kjent som selvmordsbrakkene fordi de hadde møterom med bjelker i taket hvor det ble påstått at mange unge mennesker hadde hengt seg i ren desperasjon før eksamen. Men nå var de revet.

De tettbygde husene skapte skygge for den sterke solen. Det gjorde den korte spaserturen fra parkeringsplassen til Isabelles hus utholdelig.

Henry gransket de tunge boligblokkene med mismodig blikk. Han fikk alltid en vemodig følelse når han så dårlige studentboliger. Universitetsstudier kunne være morsomme og utfordrende, men de fleste studentene var unge og studerte på et tidspunkt i livet da alt var skjørt. Dette, kombinert med mye press, dårlig økonomi og dårlige rutiner, førte til at mange hadde det dårlig psykisk. Selv om Henry hadde trivdes godt som student, hadde han hatt flere venner som hadde balansert på kanten og slitt seg gjennom studietiden.

Han smilte til Fredrika, som så ut til å være fordypet i sine egne tanker.

«Har du bestemt deg ennå?»

«Om hva da?»

«Moren din.»

Hun så trist ut med det samme, som om han hadde revet henne ut av uvitenheten og tvunget henne tilbake til virkeligheten før hun var klar for det.

To måneder tidligere hadde Fredrika dukket opp hjemme hos ham etter at hun endelig hadde klart å spore opp moren sin. Henry visste allerede at Annika hadde forlatt familien da Fredrika bare var et barn, men ikke at Fredrika hadde lett så intenst etter henne. Det hadde vært et sjokk for henne å oppdage at moren bodde i en leilighet i Malmö sammen med en annen datter, en halvsøster Fredrika aldri hadde hørt om. Hun hadde vært sønderknust da hun trådte over dørterskelen til Henrys leilighet den kvelden. Mest på grunn av forvirringen over at moren fortsatt var i live, for det betydde at hun bevisst hadde valgt bort sin relasjon til Fredrika. Annika var verken syk eller død, hun var tjue minutter unna. Og hun hadde fått en ny familie.

Henry hadde servert ost og vin og lyttet og trøstet. Og siden hadde de diskutert saken flere ganger. Fredrika visste ikke hvordan hun skulle gå videre. Den ene dagen ville hun bare glemme det hele, og den neste innså hun at hun burde konfrontere Annika. Det var tydelig at situasjonen tæret på henne.

«Nei, nei, nei. Jeg vet fortsatt ikke hva jeg skal gjøre.»

«Har du snakket med Jonas om det ennå?»

Fredrika rynket pannen.

«Ikke det heller.»

Henry sukket. Han hadde oppfordret Fredrika til å fortelle kjæresten sin, rettsmedisineren Jonas Chen, om Annika. Han forsto ikke hvorfor hun hadde så vanskelig for å åpne seg for andre mennesker. Henry var alt annet enn ekspert på parforhold, men selv han kunne se farene ved å stenge partneren ute på den måten Fredrika gjorde.

Han åpnet munnen for å si noe mer, men Fredrika kom ham i forkjøpet.

«Jeg vil ikke snakke om det», sa hun og gikk bort til Isabelle Karlssons dør.

De banket på to ganger og sa hvem de var, men da ingen åpnet, brukte de nøkkelen de hadde fått av Isabelles mor og gikk inn i en liten, men trivelig gang. På en av veggene hang en fargerik vifte, og på skohyllen var tre par sko i samme størrelse stilt opp på rekke og rad.

Henry gransket døren. Det var ingen tegn til at noen hadde brutt seg inn, eller at det hadde skjedd noe dramatisk inne i leiligheten. Møbler og malerier så ut til å henge der de skulle, og teppet i gangen lå helt flatt midt på gulvet.

«Fin leilighet», konstaterte Fredrika.

Henry gikk bort til den lille kjøkkenkroken. Sollyset strømmet inn gjennom de gjennomskinnelige gardinene, og i vinduskarmen sto det flere potteplanter.

Selv om den var liten føltes leiligheten koselig, og Henry innså at han kanskje burde revurdere sitt syn på denne typen studentboliger. Han kjente med fingrene på den rene kjøkkenbenken. Ved siden av komfyren lå en halv innpakket kake, og på det halvmåneformede bordet sto en uvasket tallerken og en kaffekopp.

Henry åpnet kjøleskapet og konstaterte at det inneholdt et stykke agurk, noen gulrøtter, gul løk, smør, ost, yoghurt og melk. Han løftet melkekartongen, som var halvfull og gikk ut om to dager, da øynene hans fanget opp en magnet på døren. Forsiktig plukket han opp en billett til en konsert med et populært rockeband på Mejeriet kulturhus på lørdag, som han hadde lest om i avisen.

Fredrika befant seg på soverommet foran et stort speil og leste på en liten lapp som satt fast i rammen.

«Hva tror du?» lurte han og lot blikket gli over sengen, som var slurvete redd opp og dekket av klær som lå spredt utover.

Hun gestikulerte mot det åpne klesskapet, der en mellomstor koffert var stuet bort.

«Når jeg reiser bort, pleier jeg ikke å forlate leiligheten slik.»

«Nei, det føles som hun hadde tenkt å komme tilbake.»

På kommoden lå en veltet toalettmappe, og flere sminkesaker hadde falt ut.

Fredrika berørte en pudderdåse og nikket mot kjolene som lå på rekke og rad og de høyhælte sandalene under sengen.

«For meg ser det ut som hun gjorde seg klar til å gå ut.»

Henry nikket og festet blikket på to flygeblad i postkortstørrelse på en oppslagstavle. På den ene stod det bare Garbo med snirklete bokstaver, men den andre var fylt med tekst og sprudlet av farger.

«Hva handler det der om?»

Henry tok ned den sistnevnte og rakte den til Fredrika.

«Kom og finn din indre styrke på Langegården», leste hun. «Det ser ut til å være en slags kursgård utenfor Genarp.»

«Jeg fant også en ubrukt billett. Til en konsert som var på lørdag.»

«Står det hvor mye den kostet?»

«Trehundreogsyttifem kroner.»

Fredrika hevet øyenbrynene.

«Som student lar man ikke noe så dyrt gå til spille.»

«Nei, det tenkte jeg også på», sa Henry. «Hva står det på lappen på speilet?»

«Isabelle, etterfulgt av et hjerte», sa hun.

«En kjærlighetserklæring?» lurte Henry.

«Jeg antar det. Selv om det virker litt barnslig for en som er tjuefem.»

«Romantikk har ingen alder, har den vel?» protesterte Henry. «Og lappen har hun neppe skrevet selv.»

Fredrika holdt frem en pensumliste hun hadde hentet fra kommoden, og lappen i listen avslørte en helt annen håndskrift, noe som bekreftet Henrys antakelse om at lappen var skrevet av noen andre.

«Kan Isabelle ha hatt en hemmelig kjæreste som hun ikke ville at moren og Denise skulle få vite om?»

«Kanskje», svarte Fredrika tankefullt.

Henrys blikk ble hengende ved sengen. Han begynte å forstå hvorfor Karna var så bekymret for datteren sin. Det var ingenting i leiligheten som tydet på at hun hadde forsvunnet frivillig.

«Hun kan rett og slett bare ha tatt seg en tur», sa han og hørte nølingen i sin egen stemme.

Fredrika trakk ut den øverste skuffen, og øynene hennes fokuserte på noe.

«Ikke til utlandet», svarte hun og holdt opp passet. «Ser du en håndveske noe sted?»

«Det er vel ikke alle som har en slik?»

«Nei, selvfølgelig ikke.»

«Laderen til mobiltelefonen ligger også der», påpekte han. «Den tar du vel med deg når du reiser bort?»

«Jeg tror vi skal be Helmi om å fremskynde søknaden om innhenting av data fra basestasjonene», sa Fredrika.

«Ja. Og sende noen hit for å samle inn DNA», sukket Henry, «for dette ser ikke bra ut i det hele tatt.»

